text: Haslevs historie
  
  publiceret: 2021-11-01 00:00:00
  Med anlæggelsen af Den Sjællandske Sydbane fra Roskilde til Masnedsund i 1870 åbnede Haslev Station. Den kom til at ligge ca. 1 km nord for den oprindelige landsby Haslev med middelalderkirke. Jernbanegade sikrede forbindelsen mellem landsbyen og stationen, omkring hvilken en by voksede frem. Der åbnede en privat realskole (1894), ny kommuneskole (1896) og Haslev Sanatorium (1903). Flere virksomheder kom til som fx Haslev Andelsslagteri (1896), mejeriet Trifolium (1899), der solgte smør og ost til eksport til England, Haslev Lervarefabrik (1898) og SEAS (1912), der leverede el til Stevns og Dalbyområdet. Fra begyndelsen af 1900-tallet blev Haslev omtalt som en by med købstadslignende forhold, men den blev aldrig købstad.
  Katolsk-apostolsk Kirke og især Indre Mission prægede Haslev fra slutningen af 1860’erne, og de indviede Sjællands første missionshus i 1879. Haslev var omkring år 1900 ved at udvikle sig til en undervisnings- og uddannelsesby: I 1891 åbnede Haslev Højskole, og under højskolen kom en håndværksafdeling i 1893 med særskilt bygning i 1901 og fra 1922 som selvstændig skole, og i 1895 blev der oprettet en landbrugsafdeling ligeledes under højskolen; den flyttede i egen bygning som selvstændig skole i 1904. Derudover åbnede i 1905 Haslev Seminarium, i 1908 en husholdningsskole og i 1916 Haslev Gymnasium. De mange elever gik også i kirke, og Haslev Kirke blev udvidet i 1916.
  Indbyggertallet i Haslev lå i 1921 på 4.132, og dette tal var steget til 5.468 i 1950. I 1949 brød Håndværkerhøjskolen med Indre Mission, og Haslev Teknikum (1963) blev udskilt som en selvstændig skole, der lukkede i 1999. Haslev Seminarium blev udvidet med undervisningsfløj og kollegium i årene 1962-69. Fra at have været en stationsby udviklede Haslev sig til en oplandsby.
  I 1966 blev Haslev administrativt center i den nyoprettede Haslev Kommune. Haslev blev fra omkring 1970 i mindre grad skoleby. Landbrugsskolen og husholdningsskolen lukkede i 1970 og blev til efterskole, og i 1999 ophørte Haslev Teknikum. Flere virksomheder måtte også lukke; andelsslagteriet, der i 1969 havde sluttet sig sammen med FSA (Forenede Sjællandske Andelsslagterier), blev nedlagt i 1983, og i 2003 blev Haslev Sygehus nedlagt. Indbyggertallet fortsatte dog med at vokse, i 1970 lå det på 6.925 og nåede i 1994 over 10.000; i 2006 lå indbyggertallet på 10.860.
  Læs mere om Haslev
  Læs også om 
  Læs videre om 
  Se alle artikler om Byhistorie